Predkladacia správa

Ministerstvo financií Slovenskej republiky predkladá návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a ktorým sa mení a dopĺňa zákon č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov v znení neskorších predpisov (ďalej len „návrh zákona“).

Účelom návrhu zákona  je vykonať transpozíciu čl. 1 až 3 smernice Európskeho parlamentu a Rady (EÚ) 2026/470  z 24. februára 2026, ktorou sa menia smernice 2006/43/ES, 2013/34/EÚ, (EÚ) 2022/2464 a (EÚ) 2024/1760, pokiaľ ide o určité požiadavky na vykazovanie informácií 
o udržateľnosti podnikov a určité požiadavky na náležitú starostlivosť podnikov v oblasti udržateľnosti (Ú. v. EÚ L, 2026/470, 26. 2. 2026). 

Cieľmi navrhovaných úprav sú
· v zákone č. 431/2002 Z. z. o účtovníctve v znení neskorších predpisov zníženie administratívnej záťaže v oblasti vykazovania informácií o udržateľnosti, a to v nadväznosti najmä na
· významné zníženie rozsahu účtovných jednotiek s povinnosťou vykazovania informácií 
o udržateľnosti, 
· zavedenie ochranných opatrení týkajúcich sa obmedzenia poskytovania informácií 
pre účtovné jednotky, ktoré sú v hodnotovom reťazci vykazujúcich podnikov, ale neprekračujú počet zamestnancov 1 000,

· v zákone č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov v znení neskorších predpisov najmä
· zavedenie prechodného obdobia pre audítorov a audítorské spoločnosti z tretích štátov 
v nadväznosti na požiadavky citovanej smernice týkajúce sa uistenia v oblasti vykazovania informácií o udržateľnosti, 
· úpravy vyplývajúce z aplikačnej praxe, napríklad v zákone o štatutárnom audite úprava výšky poplatkov platených Úradu pre dohľad nad výkonom auditu vybranými subjektami verejného záujmu, subjektami osobitného významu podľa § 2 ods. 15 písm. f) prvého bodu zákona o štatutárnom audite a audítorskými spoločnosťami, v dôsledku vplyvu inflácie 
za posledné roky.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania a predkladá sa bez rozporov.

Návrh zákona bol predmetom predbežného pripomienkového konania. Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky vyjadrila k návrhu zákona nesúhlasné stanovisko. Ministerstvo financií Slovenskej republiky sa s pripomienkami a odporúčaniami vysporiadalo.
[bookmark: _Hlk211426230]Návrh zákona sa netýka pôsobnosti miestnej územnej samosprávy, z tohto dôvodu nie je potrebné vyjadrovať sa k súladu návrhu zákona s Európskou chartou miestnej samosprávy.

